
   Forord
  

  
   Å skrive en bok om en spesifikk metode for en spesifikk lidelse kan fremstå temmelig snevert og avgrensende, til tross for at lidelsen er svært utbredt. Denne boken er nettopp det; beskrivelse av en spesifikk metode,
   
    mentaliseringsbasert terapi
   
   (MBT) rettet mot pasienter med engstelig unnvikende personlighetsforstyrrelse (UvPF). Vi ønsker å beskrive hvordan denne metodiske tilnærmingen, som i seg selv er temmelig bred, kan tilpasses en gruppe mennesker som er svært utbredt i Norden, men samtidig avgrenset fra andre lidelser. Vi har valgt å skrive boken relativt bredt med et fokus på en allmennmenneskelig tendens og problematikk. Her bør det være poeng og ideer som alle som jobber psykoterapeutisk kan inspireres av. Videre bør det finnes vesentlige elementer som avklarer noen mentaliseringsbaserte behandlingsaspekter, og bidrar til forståelsen og behandlingen av en allmennmenneskelig tendens og lidelse; unnvikelsen. Således håper vi at leseren kan bruke boken både som en kilde til å lese «hvordan behandle engstelig unnvikende personlighetsproblematikk etter MBT-metoden». Imidlertid også til inspirasjon for tilpasning av eksisterende tilnærming og forståelse av psykoterapeutisk behandling av personlighetsmessige aspekter ved den menneskelige psyke.
  

  
   Startskuddet for utviklingen av metoden gikk i 2012 da Danske Regioner innførte såkalte pakkeforløp i psykiatrien. Henning Jordet var da leder for Ambulatorium for Personlighedspsykiatri i Region Nord­jylland, og det ble nødvendig å utvikle et særskilt behandlingstilbud til pasienter med engstelig unnvikende personlighetsforstyrrelser. Denne ideen ble videreført til Poliklinikk for personlighetspsykiatri ved DPS Vestfold, hvor ikke bare metoden ble videreutviklet, men også undersøkt med mål fra Nettverk for Personlighetshetsforstyrrelsers testbatteri. Den kliniske opplevelsen av at behandlingen var nyttig og hjelpsom for pasientene, ble understøttet av datamateriale. Modellen og tilnærmingen er utviklet gjennom utallige kliniske konsultasjoner med pasienter som har vært modige og gitt oss tilgang til deres liv, og gjennom mange timers utført veiledning med klinikere som har lagt frem pasientkasus fra hele Norden. Gjennom gjensidige drøftelser og observasjoner av atskillige timers psyko­terapi har modellen og tilnærmingen langsomt fått sin form og løpende blitt revidert. Vi er svært takknemlige for pasienter og klinikere som alle har bidratt til dette.
  

  
   En bok som dette oppstår ikke i et vakuum, og det er mange vi bør takke for sentrale bidrag, alt fra helt konkrete gjennomlesninger til utvikling av modellen og for inspirasjon. En naturlig takk bør gis til grunnleggerne av MBT, Anthony Bateman og Peter Fonagy, hvor særlig Henning Jordets samarbeid med førstnevnte har vært en kilde til stor inspirasjon. Sigmund Karterud for utarbeidelse av MBT-manualer for emosjonelt ustabil personlighetsforstyrrelse og MBT gruppeterapi, Morten Kjølbye, Magnhild Klingenberg-Liholt, Arnhild Steinsland og Benedikte Jordet for gjennomlesning av manuskriptet. Særlig takk til Andreas Ekberg for samarbeidet i utviklingen av kapittel 6 og 7 med drøftinger av mentaliseringsbaserte intervensjoner. Fra Personlighetsklinikken i Vestfold hvor selve Vestfoldmodellen har sitt opphav: Arnhild Steinsland, Magnhild Klingenberg-Liholt, Karoline Rønning, Mari Hornes Øyen, Ingvild M. Stene, Per Ladegaard, Geir Solstrand Nielsen, Thea A.H. Stenersen og Aasne K. Aanestad. Alle deltakere i Forskningsnettverket for Unnvikende PF ved Nasjonal kompetansetjeneste for personlighetspsykiatri ved Theresa Wilberg og Ingeborg Eikenæs. Og ved Nettverk for personlighetsforstyrrelser; Elfrida Kvarstein og Geir Pedersen.
  

  
   En særlig takk til vår engasjerte og tålmodige redaktør ved Fagbokforlaget, Nikolai Fjeld, for gode innspill og veiledning gjennom skriveprosessen.
  

  
   Ellers henvises det for øvrig til litteraturlisten, hvor mange har bidratt med teorier og empiri til forståelsen av «den neglisjerte lidelse».

   Introduksjon
  

  
   
   
   Hvorfor MBT for engstelig unnvikende personlighetsproblematikk?
  

  
   Engstelig unnvikende personlighetsforstyrrelse (UvPF) er en lidelse som forekommer hyppig, både i kliniske utvalg og i allmennheten. De undersøkelser som finnes, peker på en prevalens på rundt 2 prosent i allmennbefolkningen på verdensbasis. I en norsk undersøkelse fant man en prevalens helt opp til 5 prosent (Torgersen et al., 2001). Det er derfor tenkt at dette er en lidelse som har en særlig høy forekomst i de nordiske landene sammenlignet med andre land i verden. I kliniske utvalg ser man en forekomst på mellom 11 og 53 prosent, avhengig av hva slags utvalg man undersøker (Karterud et al., 2017; Soetman et al., 2008; Verheul et al., 2007). I tillegg til dette kommer mennesker som har engstelig unnvikende trekk eller engstelig unnvikende personlighetsproblematikk, men som ikke fanges opp av nevnte studier fordi deres problemer ikke er uttalte eller gjennomgripende nok til å kvalifisere for en personlighetsforstyrrelse. Det er derfor snakk om en tilstand som er svært utbredt, særlig i de skandinaviske landene.
  

  
   UvPF er forbundet med redusert livskvalitet, høyt lidelsestrykk, omfattende komorbiditet med andre psykiske lidelser og et betydelig redusert funksjonsnivå. Man ser at mennesker med UvPF gjerne ikke klarer seg særlig godt hverken i utdanningssystemet, jobbmarkedet eller i nære relasjoner. De lever ofte alene, har få, om noen, nære venner, og de rapporterer høy grad av angst, depresjon og rusmisbruk (primært alkohol). Tilstanden er også funnet å være korrelert med flere somatiske lidelser. Særlig autoimmune sykdommer og livsstilssykdommer har høyere prevalens hos mennesker med UvPF enn i normalbefolkningen, potensielt fordi mennesker med UvPF i høyere grad enn andre opplever en kronisk ensomhetsfølelse (Cramer et al., 2007; Hawkley & Cacioppo, 2010; Jackson & Burgess, 2004; Karterud et al., 2017; Lynum et al., 2008; Olssøn & Dahl, 2012; Ralevski et al., 2005).
  

  
   Pasienter med engstelig unnvikende personlighetsforstyrrelse har risiko for at tilstanden blir kronisk, og det å ha en UvPF synes å være en negativ prognostisk faktor for utbytte av tradisjonell psykoterapeutisk behandling (Chiesa & Fonagy, 2003; Gude & Vaglum, 2001; Karterud et al., 2017; Vrabel et al., 2010). Til tross for denne kunnskapen er det ikke forsket så mye på UvPF. Den blir ansett som «den forsømte lidelsen», og det er et stort behov for mer kunnskap, bedre forståelse og mer effektive behandlingstilnærminger (Mendlowicz et al., 2006; Weinbrecht et al., 2016).
  

  
   Mye av forskningen på feltet har tatt utgangspunkt i at UvPF er en form for sosialfobi, og derfor har en del av tidligere behandling gjerne tatt utgangspunkt i behandling for sosialfobiske tilstander (Bartholomew, 1990; Eikenaes, Pedersen et al., 2015; Eikenæs, Egeland, 2015; Mendlowicz et al., 2006; Pellecchia et al., 2018; Ralevski et al., 2005; Sheldon & West, 1990; Taylor et al., 2004). Vi mener det er god grunn til å tenke at disse tilstandene er kvalitativt forskjellige og derfor krever en annen forståelse og behandlingstilnærming. Vi vil til og med gå så langt som å hevde at tradisjonell behandling for sosialfobiske tilstander kan være iatrogen for pasienter med UvPF. Det å bli eksponert for sin angst kan være hjelpsomt, hvis dine antakelser kan motbevises gjennom eksponering. Dette er sjelden tilfellet for pasienter med UvPF, og derfor vil ikke bare eksponering i seg selv være angstvekkende, men når behandlingen ikke virker, vil dette forsterke deres opplevelse av å være mislykkede eller ikke gode nok. UvPF er i utgangspunktet en forstyrrelse av personligheten, altså en lidelse hvor personlighetsfunksjonene er forstyrret. Vi snakker her om forstyrrelser i selvfunksjonen og i relasjonsfunksjonen i det menneskelige sinn. Derfor må en behandlingstilnærming ha et solid personlighetsteoretisk og et empirisk fundament for å kunne forstå fenomenet, men også for å gi adekvat og tilstrekkelig behandling.
  

  
   Behandlingsmessig er det få spesialiserte tilbud til denne gruppen. Det er gjort noen få pilotstudier med såkalte MBT-orienterte tilnærminger (f.eks. Bo et al., 2019; Simonsen et al., 2022; Wilberg et al., 2023). Den manglende forekomsten av systematiske studier må forstås på bakgrunn av at det tidligere ikke har foreligget noen behandlingsmanual eller tydelige retningslinjer for MBT for pasienter med engstelig unn­vikende personlighetsproblematikk. De modeller som er, er lite undersøkt med hensyn til effekt og utbytte. Blant annet skriver Wilberg og medarbeidere (2023): «There are currently no evidence-based treatments for AvPD, and there is a need for treatment studies focusing particularly on this form of personality pathology» (s. 1). Når vi nå ser et behov for å utvikle en spesialisert behandlingsmodell og en mentaliseringsbasert forståelse, tar vi utgangspunkt i en tilnærming som allerede har et solid teoretisk fundament i etablert personlighetsteori. Denne boken er skrevet for å stimulere til en ensretting innen behandling av pasienter med UvPF med et håp om at det da vil være mulig å lage strukturerte undersøkelser av effekten av denne tilnærmingen. Det er ofte slik at denne gruppen pasienter nå blir behandlet i mer tradisjonelle gruppeanalytiske terapier, hvilket kan være et adekvat tilbud for en del av pasientgruppen. Dessverre ser det ut til at tilfriskning ved slike behandlingsmetoder gjerne fordrer betydelig tid og ressurser før det ses effekt for pasienter med UvPF. En stor andel av denne pasientmålgruppen opplever imidlertid at tradisjonelle psykoanalytiske grupper blir for lite strukturert, noe som vekker angst og utrygghet. De kommer ofte til å bli sittende og «unnvike» i for lang tid. Det å inngå i relasjoner på den måten som et gruppeanalytisk tilbud krever, er nettopp noe av det de sliter med i deres liv, og dermed får de ofte ikke et optimalt utbytte av denne typen behandling. Noen engstelig unnvikende pasienter kan helt klart gå i tradisjonelle psykodynamiske eller heterogene MBT-grupper. Vi opplever dog at for en del pasienter blir en slik tilnærming for utfordrende, og at det som regel helt kommer an på den unike sammensetningen av pasienter i hver enkelt gruppe. I tilfeller hvor pasientene har en lavere alvorlighetsgrad av personlighetspatologi, kan heterogene grupper være svært nyttig. Særlig hvis kulturen er preget av større grad av aktivitet, mer åpenhet og et større spekter av tydeligere følelsesuttrykk hos medpasientene som de forhåpentligvis vil bli preget av (Wilberg & Eikenæs, 2002). Samtidig kan det være gode grunner til å tenke at de pasientene som har en høyere alvorlighetsgrad, sannsynligvis vil profitere mer på homogene grupper i spesialiserte kombinasjonsbehandlingsprogrammer som vi her vil presentere. Endelig argumenterer vi altså ikke for en «puritansk» holdning til verken metode, teori eller terapi, men for at behandlingen må tilrettelegges ut fra hvilke ressurser som er tilgjengelig på det enkelte behandlingsted og ut fra pasientens reelle behov. Vi tror at det generelt er lurt å ha i bakhodet at vi ikke må la vårt «antatt beste» så å si får bli «det ondes tjener».
  

  
   Ved behandling av denne gruppen i mer tradisjonelle MBT-grupper vil vi for det første påpeke at selve grunntilstanden er av en kvalitativ annerledes psykopatologi, så det ville være en umentalisert tilnærming å forvente at de vil profitere av tilnærminger, teknikker og strukturer utviklet for en annen lidelse. For å sette det litt på spissen: Pasienter med emosjonelt ustabil personlighetsforstyrrelse har en tendens til å «eksplodere», mens pasienter med UvPF har en tendens til å «implodere». Pasienter med unnvikende personlighetsproblematikk fremstår ofte som stille og uten klare uttrykk for følelser og affekter. Dette medfører at de kan fungere som et «still-face» for pasienter med emosjonelt ustabil fungering. Dette kan stimulere til usikkerhet og projektive prosesser i slike grupper. Motsatt vil pasienter med UvPF ofte oppfatte pasienter med emosjonelt ustabil personlighetsforstyrrelse (BPD)
   
    
     
      1
     
    
   
   med tidvise voldsomme følelsesutbrudd og vanskeligheter med å håndtere følelser, som overveldende og skremmende. I verste fall kan dette bidra til å konsolidere deres grunnoppfatning om at følelser er farlige og bør unngås.
  

  
   Mentaliseringsbasert terapi ble i sin opprinnelige form utviklet for pasienter med BPD. Det er over tid blitt gjort en rekke studier av denne målgruppens vanskeligheter med mentalisering og effekten av mentaliseringsbasert behandling (Bateman et al., 2023). I den mentaliseringsbaserte tilnærmingen foreligger det imidlertid en fremgangsmåte til å forstå andre psykiatriske tilstander som vi mener er svært anvendelige når vi nå skal fokusere på pasienter med UvPF. Mentaliseringsmodellen fordrer at vi skal forsøke å forestille oss hvilke mentale prosesser som ligger bak atferd. Med innføringen av DSM-III i 1980 var det en revolusjon i diagnostisering av psykiatriske tilstander (American Psychiatric Association). Man gikk da for et system som fokuserte hovedsakelig på pasientens atferd (symptomer) som grunnlag for diagnostisering. Premisset for denne måten å diagnostisere på er at pasienter med samme diagnose er en gruppe mennesker som utviser samme atferd i gitte situasjoner. Når vi nå skriver om engstelig unnvikende pasienter, er dette personer som utviser et spesifikt mønster av atferd. Dette mønsteret er kjennetegnet av usikkerhet på egen verdi, en urealistisk opplevelse av å være sosialt inkompetent, en forventning om avvisning og kritikk fra andre, problemer med å være nær og åpen i relasjoner og redsel for å ta kontakt i sosiale situasjoner og/eller prøve noe nytt. Disse trekkene pleier å opptre samtidig og danner derfor grunnlaget for diagnosen. Når vi nå ønsker å beskrive et forslag til en mentaliseringsbasert tilnærming til denne lidelsen, må vi forsøke å lage noen hypoteser om hvilke mentale tilstander det er som driver denne tendensen til et mønster av atferd.
  

  
   Vi skal derfor ut i en litt umentalisert øvelse, fordi vi skal se på en gruppe mennesker som er svært forskjellige, som hver og en har mange forskjellige mentale tilstander som beveggrunner for deres idiosynkratiske uttrykk for lidelsen. Dette må vi i denne sammenhengen se bort fra, men nødvendigheten av det individuelle perspektivet bør i høy grad settes i en parentes. Denne parentesen bør og skal åpnes igjen når vi sitter overfor den aktuelle, individuelle pasient. Selv om vi i denne boken vil beskrive en mentaliseringsbasert forståelse av gruppen mennesker med engstelig unnvikende personlighetsproblematikk, må vi huske at alle de betraktninger og forståelser vi presenterer i denne boken, ikke nødvendigvis gjør seg gjeldende for den spesifikke pasienten du som behandler kan sitte overfor. Vi er nødt til å gjøre dels grove generaliseringer av gruppen av pasienter, for det er en del ting vi vet om denne gruppen og som ofte gjør seg gjeldende i behandlingen av dem. De er stille, har en tendens til å skamme seg, være innesluttet, redd for kritikk, skjuler deler av seg selv, osv. Den mentaliserende øvelsen er å skape noen forestillinger om hvilke mentale prosesser som driver disse symptomene. Hva er «motoren» som får denne dynamikken til å kjøre? Her hviler vi på etablert psykologisk teori og klinisk erfaring, men for at disse forestillingene ikke skal bli rene spekulasjoner, må de funderes i empiri, altså grunnforskning på tilstanden. Sistnevnte har vi ikke gjort selv, men vi har satt oss inn i forskning som er gjort med denne gruppen pasienter. Hvis våre hypoteser ikke kan underbygges av empiri, må de stå åpne for mulighet for å testes, og hvis empirien taler imot hypotesene, bør de forkastes. På den måten er MBT en «mikro-evidensbasert» tilnærming. Vi observerer atferd, gjør oss forestillinger eller hypoteser om bakenforliggende mentale tilstander, undersøker om disse forestillingene er valide, for så å utarbeide behandlingen deretter. Den behandling vi gir ved en MBT-tilnærming, bør bidra til å fremme en endringsprosess i de mentale underliggende dysfunksjonene vi antar driver symptombildet.
  

  
   Den samme modellen gjelder også i møtet med den individuelle pasienten; hvordan forstår du som behandler at akkurat denne pasienten har en engstelig unnvikende personlighetsproblematikk? Hvilke mentale tilstander tror du er i spill? Er det umentaliserte følelser? I så fall, hvilke? Er det en tilknytningsforstyrrelse? Er det mentaliseringssvikt? Når dette er kartlagt, må de hypoteser eller forestillinger vi lager oss, underbygges med utredning av pasienten; stemmer det at pasienten sliter med aggresjonsforvaltning? Og hvis hypotesen stemmer, så bør det være disse mentale tilstander og prosesser behandlingen har fokus på og som behandlingen vil ha som mål å endre. Denne tilnærmingen vil vi drøfte nærmere i kapittelet om dynamisk problemformulering, men det er verdt å nevne her at dette er hovedessensen i MBT, og nettopp det som gjør MBT svært anvendelig for andre lidelser, psykologiske problemstillinger og psykiatriske tilstander; nemlig en innebygget modell for hvordan vi kan skreddersy individuelle behandlingsforløp.
  

  
   Når det kommer til oppsettet av denne boken, har vi valgt å dele den opp i tre hoveddeler. Første del (kapittel 1–4) er en konseptualisering av engstelig unnvikende personlighetsproblematikk, dvs. at intensjonen er å presentere leseren for fenomenet engstelig unnvikende personlighetsproblematikk. Dette gjør vi blant annet ved å presentere hva som kjenne­tegner gruppen diagnostisk med henvisning til ICD-10

   og DSM-5

   i kapittel 1. I kapittel 2 eksemplifiseres tilstanden ved å presentere tre fiktive, men representative pasientkasuistikker. Disse «pasientene» vil det refereres til som eksempler gjennom hele boken for å gjøre teorien, intervensjonene og behandlingsmodellen mer levende og praksisnær. I kapittel 3 går vi igjennom utvalgte teoretiske beskrivelser av den aktuelle personlighetsproblematikken hvor vi trekker på relevant forskning. Her har vi valgt å følge den såkalte TAM-teorien for personlighet, hvor særlig det vi anser som relevante temperamentsfaktorer, tilknytningsimplikasjoner og spesifikke mentaliseringsvansker tematiseres. Den første hoveddelen avsluttes så med en presentasjon av den prototypiske mentaliseringsprofilen til pasientgruppen. Del to av boken (kapittel 5–7) redegjør for en mentaliseringsbasert behandlingstilnærming for engstelig unnvikende personlighetsproblematikk. Vi tar her utgangspunkt i to gjeldende, norske manualer for MBT (Karterud, 2023; Karterud et al., 2020), men viser hvordan behandlingsmetoden kan tilpasses den aktuelle pasientgruppen. Vi starter beskrivelsen av behandlingsmetoden ved i kapittel 5 å tematisere mentaliseringsfokus, behandlingsprinsipper og betydningen av mentaliserende holdning. Kapittel 6 og 7 er beskrivelser av ulike behandlingsintervensjoner, hvor førstnevnte er generelle ledd for MBT for engstelig unnvikende personlighetsproblematikk, mens kapittel 7 er utelukkende gruppebaserte prinsipper. Avsnittene kan fremstå noe tekniske, med beskrivelser av kvalitet og skåringsskala på konkrete intervensjoner. Dette er gjort med den intensjon om å kunne bidra til å fremme behandlerens kliniske ferdighet i metoden, og med håp om fremtidig forskning på metoden. Vi har i utviklingen av disse samarbeidet med Andreas Ekberg fra Kvalitetslaboratorium for psykoterapi ved Nasjonal kompetansetjeneste for personlighetspsykiatri. I vedlegg til boken har vi utarbeidet vurderingsskjema for kvalitet og etterlevelse for MBT versjon unnvikende, både individuell,- og gruppebehandling. Disse kan også lastes ned fra Institutt for Mentaliserings hjemmeside

   . Siste del av boken (kapittel 8–16) består av en oversikt og beskrivelse av de ulike komponentene som til sammen utgjør vårt behandlingsprogram for engstelig unnvikende personlighets­problematikk. Dette blir benyttet i det etablerte programmet ved DPS Vestfold. Her presenterer vi blant annet strukturen og organiseringen av individualterapi, psykoedukativ gruppeterapi, samtalegruppe, veiledning, behandlingsmøter og pasient- og pårørendekvelder. Videre beskriver vi konkrete verktøy som dynamisk problemformulering, kriseplan og «trekantsamtaler». Vi håper at dette kan bidra til å hjelpe klinikere som på nåværende tidspunkt ikke har et definert behandlingsprogram for pasientgruppen, til å etablere dette. Alternativt kan man bruke vår organisering til refleksjon og inspirasjon for å styrke eventuelle eksisterende behandlingsforløp. I tillegg til de tre hoveddelene runder vi endelig av boken med noen avsluttende kommentarer.

     Vi har valgt å bruke den engelske forkortelsen BPD (borderline personality disorder), fremfor EUP eller EUPF, som ville vært en mer naturlig norsk forkortelse, da dette lett kan forveksles med engstelig unnvikende personlighetsforstyrrelse. Engstelig unnvikende personlighetsforstyrrelse vil benevnes ved forkortelsen UvPF.

     International Classification of Diseases and Related Health Problems, tiende versjon (World Health Organization [WHO], 1992/1999).

     Diagnostic ans Statistical Manual of Mental Disorders, femte versjon (American Psychiatric Association [APA], 2013).

